
TARYBOS SPRENDIMO PROJEKTO 
DĖL JUOZAPO STRUMILOS SKVERO IR GATVIŲ (BALIO SLIŽIO IR KITŲ) PAVADINIMŲ SUTEIKIMO IR JŲ RIBŲ 
AIŠKINAMASIS RAŠTAS

2021 m. rugpjūčio 24 d.
1. Parengto teisės akto projekto tikslas ir uždaviniai
Šiame Tarybos sprendimo projekte siūloma atsižvelgus į Vilniaus miesto savivaldybės tarybos Istorinės atminties komisijos 2021 m. gegužės g. 19 d. posėdžio protokolą Nr. 9-81/21(1.1.29-T1) suteikti pavadinimą skverui Senamiesčio seniūnijoje ir gatvei Pilaitės seniūnijose, patikslinti gatvių ašines linijas (ribas) Verkių seniūnijoje. 
Informacija Savivaldybės interneto svetainėje www.vilnius.lt paskelbta 2021-10-    . 
2. Bevardžiui skverui Vilniaus mieste Senamiesčio seniūnijoje (informacija seniūnijoje paskelbta 2021-10-   )siūloma suteikti:

Juozapo Strumilos (1774–1847) vardą – žymus lietuvių sodininkas, gėlininkas, bitininkas, advokatas, visuomenės veikėjas, mokslinės sodininkystės pradininkas Lietuvoje. Studijavęs teisę Vilniaus universitete, tapo advokatu ir 1795–1798 m. dirbo Ukmergėje. Po to J. Strumila dirbo teisininku Vyriausybės teismo rūmuose – Lietuvos Aukščiausiame Teisme. 1812 m. jis dalyvavo Laikinosios Vyriausybės darbuose Lietuvos Didžiojoje Kunigaikštystėje. 1811 m. Vilniuje įkūrė Strumilos botanikos sodą už Rūdninkų vartų, įveisė moksliškai tvarkomą didelį gėlių ir vaismedžių sodą.. 1820 m. Vilniuje, lenkų kalba išleido 3 tomų veikalą „Šiaurės sodai“. 1822 m. suimtas už patriotinę veiklą, buvo tardomas. 1826 m. dėl bendradarbiavimo su Tėvynės Sąjunga buvo ištremtas ir įkalintas Sankt Peterburge, Petropavlovsko tvirtovėje. 1829 m. grįžo į Vilnių ir atsidėjo sodininkystei. 1831 m. po sukilimo buvo ištremtas į Petropavlovską, kurioje trejus metus kalėjo už anticarinę veiklą. Sugrįžęs į Lietuvą iš tremties, toliau tęsė mokslinę tiriamąją veiklą. 1834 m. išleido gėlių žodyną, 1837 m. išleido knygą „Sodų, arba naminė, bitininkystė“, 1846 m. išleido knygą „Mokslinis traktatas apie jurginus“. 1847 m. liepos 18 d. mirė, palaidotas Bernardinų kapinėse, Vilniuje.
3. Bevardei gatvei Vilniaus mieste Pilaitės seniūnijoje (informacija seniūnijoje paskelbta 2021-10-   )siūloma suteikti:

Balio Sližio (1885–1957) vardą – tarpukario Lietuvos politikas, savanoris. 1904 m. baigė Liepojos gimnaziją, mokydamasis įsitraukė į slaptą lietuvybės veiklą. Tais pačiais metais įstojo į Rygos politechnikumą. Studijuodamas B. Sližys dalyvavo 1905 m. tautiniame sąjūdyje, 1905 m. gruodžio 4-5 d. buvo Didžiojo Vilniaus Seimo narys. Grįžęs į gimtąjį kaimą, jis slapta skleidė Vilniaus Seimo nutarimus, ragindamas žmones versti rusų valdžią ir kurti savą, lietuvišką. Dėl politinių persekiojimų jis buvo priverstas bėgti į užsienį, apsistojo tuometinėje Austrijoje-Vengrijoje ir iki 1912 m. ten baigė Lvovo politechnikumą, įgijo inžinieriaus išsilavinimą. 1912 m. grįžo į Lietuvą. Vos grįžęs buvo suimtas, 1 metus praleido kalėjime. Pirmojo pasaulinio karo metais mobilizuotas į Rusijos armiją, 1915 m. su pagyrimu baigė Irkutsko karo mokyklą. 1918 m. grįžo į Lietuvą ir tapo pirmuoju Utenos apskrities viršininku, kol Raudonosios armijos intervencija apskrities valdžios veiklą nutraukė. 1919 m. stojo savanoriu į Lietuvos kariuomenę ir tarnavo LR krašto apsaugos ministerijos skyriaus viršininku. 1922-1924 m. VII, VIII ir IX Lietuvos Respublikos ministrų kabinetuose B. Sližys buvo Krašto apsaugos ministras. 1924-1926 m. X, XI ir XII Ministrų kabinetuose jis dirbo Susisiekimo ministru. B. Sližys pradėjo Šventosios uosto statybą ir geležinkelio Šiauliai-Klaipėda tiesimą, gerino sausumos kelius, tiltus, telefono ir pašto ryšius. 1925 m. rugsėjo 28 d. jam buvo suteiktas pulkininko leitenanto karinis laipsnis. 1934-1939 m. buvo Klaipėdos uosto direkcijos pirmininkas, rūpinosi Klaipėdos uosto išplėtimu ir modernizavimu. 1925 m. B. Sližio šeima, padedama brolio Simono Sližio, įsigijo Alantos (Molėtų r.) dvarą ir jame praleisdavo vasaras. Dvarą prižiūrėjo B. Sližio uošvė Podėnienė. 1940 m. Sližių dvaras buvo nacionalizuotas. 1944 m. jis pasitraukė į Vakarus, gyveno Vokietijoje ir 1945-1948 m. buvo Heidelbergo lietuvių komiteto pirmininkas. 1949 m. vasarą B. Sližys išvyko į JAV, apsistojo ir iki gyvenimo pabaigos liko Brukline, čia dalyvavo Amerikos lietuvių bendruomenės veikloje, buvo šios bendruomenės apylinkės pirmininkas, Lietuvių inžinierių ir architektų sąjungos narys. Nepriklausomoje Lietuvoje B. Sližys buvo apdovanotas Vyčio Kryžiaus II laipsnio ir Didžiojo Lietuvos kunigaikščio Gedimino ordinais, Savanorio-kūrėjo medaliu (1928 m.), Latvijos "Trijų Žvaigždžių" ordinu.
4. Patikslintos šių esamų Vilniaus miesto gatvių ašinės linijos (ribos) ir jų geografinės charakteristikos:

Kalvarijų Sodų 1-osios, Kalvarijų Sodų 2-osios, Kalvarijų Sodų 3-iosios, Kalvarijų Sodų 7-osios

(Verkių seniūnija, informacija paskelbta 2021-10-    );
5. Šiuo metu galiojančios ir teikiamu klausimu siūlomos naujos teisinio reguliavimo nuostatos
Lietuvos Respublikos teritorijos administracinių vienetų ir jų ribų įstatymas, Lietuvos Respublikos vietos savivaldos įstatymo 6 straipsnio 27 punktas ir Lietuvos Respublikos vidaus reikalų ministro                    2011 m. sausio 25 d. įsakymu Nr. 1V-57 patvirtintas Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašas bei Valstybinės lietuvių kalbos komisijos rekomendacijos dėl gatvių pavadinimų sudarymo ir rašymo.
6. Galimos teigiamos ar neigiamos priimto teisės akto pasekmės, kokių priemonių būtina imtis, siekiant pastarųjų išvengti
Šio sprendimo pagrindu pildomas gatvių registras ir tikslinama jų apskaita. Statant naujus statinius jiems turi būti nustatomi adresai pagal esamas arba tiesiamas gatves ir pan. Pagal faktą natūroje tikslinamos esamų gatvių ašinės linijos ir keičiami adresai neatitinkantys adresų formavimo taisyklių (pavyzdžiui kai adreso objektas yra prie kitos gatvės nei jam buvo suteiktas adresas).
7. Suderinamumas su Lietuvos Respublikos galiojančiais teisės norminiais aktais
Neprieštarauja galiojantiems teisės aktams. 
8. Priimtam teisės aktui įgyvendinti reikalingi papildomi (priimti, pakeisti) teisės aktai
Suteikus naujus gatvių pavadinimus ir nustačius jų ribas bei patikslinus esamų gatvių ribas bus galima suteikti adresus esamiems ir numatomiems statyti pastatams bei esamiems žemės sklypams.
9. Biudžeto lėšų poreikis teisės aktui įgyvendinti
Gatvės ir skvero pavadinimų ir pastatų numerių lentelėms pagaminti ir iškabinti.
10. Teisės akto projekto rengimo metu gauti specialistų vertinimai ir išvados

Nėra
11. Teisės akto projekto iniciatoriai: institucija, asmenys ar piliečių įgalioti atstovai
Vilniaus miesto savivaldybės tarybos Istorinės atminties komisija
12. Teisės akto projekto autoriai (rengėjai)

Žemės tvarkymo ir administravimo skyriaus Žemės administravimo ir GIS poskyrio vyriausioji specialistė Rimutė Beniulienė tel. 211 2474, el. p. rimute.beniuliene@vilnius.lt
13. Priimto teisės akto nauda Vilniui ir vilniečiams
Suteikus naujus pavadinimus gatvėms bei patikslinus esamų gatvių ašines linijas bus tiksliau susisteminta gatvių registro duomenų bazė, taip pat planuojamiems žemės sklypams ar statiniams bus galima patikslinti ar suteikti naujus adresus, įregistruoti nekilnojamąjį turtą.
PRIEDAI: 

Vilniaus miesto gatvių išdėstymo schemų ištraukos, 3 lapai
SUSIETA:
1. Vilniaus miesto savivaldybės administracijos Vilniaus miesto savivaldybės tarybos Istorinės atminties komisijos 2021-09-19 posėdžio protokolu Nr. 9-81/21.
2. Tarnybiniu raštu seniūnijoms, dėl informacijos paskelbimą apie rengiamą Tarybos sprendimo projektą
Poskyrio vedėja                                                                                                                Gaiva Auglienė
